SKRIFTLIG FORESPØRGSEL E-2213/99

af Guido Viceconte (PPE-DE), Luigi Cesaro (PPE-DE), Raffaele Costa (PPE-DE), Francesco Musotto (PPE-DE), Umberto Scapagnini (PPE-DE), Stefano Zappalà (PPE-DE), Jas Gawronski (PPE-DE), Raffaele Fitto (PPE-DE), Mario Mauro (PPE-DE) og Renato Brunetta (PPE-DE) til Kommissionen

(29. november 1999)

Om: Intern omrokering i Kommissionen

Ifølge officiøse oplysninger i bl.a. den europæiske presse står en ledende tjenestemand, som er medlem af formandens kabinet, for at blive udnævnt til generaldirektør for generaldirektoratet for virksomheder.

1. Mener Kommissionen ikke, at denne udnævnelse ud over at være i strid med de udtalelser, som Kommissionens formand, Romano Prodi, har fremsat ved flere lejligheder, kan udløse nepotisme og politiske ansættelser, som Europa-Parlamentet flere gange har taget afstand fra, og som anses for at være et eksempel på dårlig ledelse, som bevirkede, at Jacques Santer-Kommissionen måtte gå af?

2. Romano Prodi har understreget, at afskaffelsen af nationale kvoter ved ansættelse af ledende tjenestemænd er en stor sejr. Mener Kommissionen ikke, at denne fremgangsmåde, som i øvrigt er forhastet, idet den europæiske integrationsproces langtfra er afsluttet, kan føre til nationale skævheder og gavne de lande, hvis politiske og økonomiske bidrag til den europæiske integrationsproces er mere beskedent?

3. Mener Kommissionen endelig ikke, at man ved indførelse at et sådant system med selvsupplering ender med at udelukkende at tage hensyn til særinteresser og bestemte persongrupper?

Samlet svar afgivet på Kommissionens vegne af Neil Kinnock på skriftlige forespørgsler P-2165/99 og E-2213/99

(19. januar 2000)

Følgende punkter viser hele den procedure, der er fulgt ved besættelse af stillingen som generaldirektør for generaldirektoratet for erhvervspolitik:

- Organigrammet for det nye generaldirektorat for erhvervspolitik, der blev udarbejdet, da det tidligere generaldirektorat for industri og generaldirektoratet for erhvervspolitik, handel, turisme og erhvervsdrivende foreninger blev lagt sammen som led i Kommissionens interne omstrukturering, godkendtes ved Kommissionens afgørelse af 3. november 1999,

- opslaget KOM/116/99 af den ledige stilling som generaldirektør for GD for erhvervspolitik, som godkendtes af Kommissionen den 5. oktober 1999 blev offentliggjort i henhold til vedtægtens artikel, 29, stk. 1, litra a) og c) i meddelelsen om ledige stillinger nr. 40 fra 5. oktober 1999, og sidste frist for indsendelse af ansøgninger var den 19. oktober 1999,

- som svar på ovennævnte meddelelse om ledig stilling indsendtes seks ansøgninger i henhold til vedtægtens artikel 29, stk. 1, litra a) og en ansøger i henhold til artikel 29, stk. 1, litra c),

- i overensstemmelse med den nye procedure for ansættelse i lønklasse A1 og A2, som godkendtes af Kommissionen den 18. september 1999, behandlede Det Rådgivende Udvalg for Udnævnelser på sit møde den 28. oktober 1999 alle ansøgningerne til stillingen som generaldirektør for generaldirektoratet for erhvervspolitik under henvisning til opslaget om ledig stilling, hvori var anført de kvalifikationer, der krævedes af den, der skulle ansættes.

Under hensyntagen til samme opslag konkluderede udvalget, at tre ansøgere fra denne første fase af udvælgelsesproceduren skulle indkaldes til en samtale i Det Rådgivende Udvalg for Udnævnelser, hvori endvidere deltog en særlig bisidder og en ekstern rekrutteringsekspert.

I betragtning af den tidligere udtalelse af 28. oktober 1999 og efter samtalerne med de indkaldte ansøgere nåede udvalget frem til den konklusion, at to ansøgere opfyldte samtlige krav til besættelse af den pågældende stilling og kunne tages i betragtning til udnævnelse.

I henhold til denne konklusion fra udvalget og efter en grundig behandling af ansøgernes papirer udnævnte Kommissionen den 8. december 1999 Fabio Colasanti til ny generaldirektør for generaldirektoratet for erhvervspolitik.

Den yderst korrekte procedure, der blev fulgt som i øvrigt er enestående i institutionerne understreger Kommissionens absolutte ønske om at respektere de forpligtelser, der er indgået med hensyn til udnævnelser på højt niveau. De relevante bestemmelser skal forhindre enhver form for forskelsbehandling med hensyn til visse personalegrupper inden for rammerne af udnævnelsesproceduren.

Kommissionen har offentligt gjort det klart, at der bliver lagt størst vægt på fortjeneste, og at det er vigtigt med en afbalanceret repræsentation af samtlige nationaliteter i EU på alle niveauer i institutionens personalehierarki, der kan afspejle den kulturelle mangfoldighed i EU's multinationale offentlige tjeneste. Enhver form for ubalance vedrørende en bestemt nationalitet, skal derfor undgås.

Kommissionen kan forsikre det ærede medlem om, at den er fast besluttet på at sikre rimelighed og gennemskuelighed i den europæiske integrationsproces.